text: Макет на катастрофирал самолет "кацна" край село Поленица
  Admin 10/06/2021 17:35 Региона 0
  Пътнически самолет "кацна" на хълм край село Поленица и събира погледите на преминаващите покрай населеното място. Машината е макет, който бе окончателно сглобен на място вчера. "Самолетът е дълъг 24 метра, всяка от четирите му части е дълга по 6 метра. Докараха го тук от благоевградската противопожарна служба, тъй като на 16 юни ще има учение.
  Тогава професионалисти ще тренират как се спасяват хора след авария на въздухоплавателно средство. Наоколо ще хвърчат самолети и хеликоптери, а операцията ще се наблюдава от висши началници от МВР", разказа кметът на санданското село Поленица – Гаврил Цветанов. Машината привлича и много хлапета от селото, които се снимат край нея.
  В учението след седмица ще участват също пожарникари, Доброволно формирования към община Сандански и членове на СБС (Съюз на българските спасители), екип на Планинската спасителна служба.